Greek Legal Document

Category: 44

Content:
127α. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 431 της 21 Απρ./4 Μαΐου 1981 (ΦΕΚ Α΄  115) Περί διακοπών-αργιών μαθητών και λοιπών θεμάτων αφορώντων εις τας Εκπαιδευτικάς Μονάδας Μαθητείας του Οργανισμού Απασχολήσεως Εργατικού Δυναμικού. Έχοντες υπ’ όψει: 1.Τας διατάξεις της παρ.3 του άρθρ.8, των παρ.1 και 3 του άρθρ.49 και της παρ.6 του άρθρ.66 του Νόμ. 576/77 «περί οργανώσεως και διοικήσεως της Μέσης και Ανωτέρας Τεχνικής και επαγγελματικής εκπαιδεύσεως». 2.Την γνώμην του Δ.Σ. του ΟΑΕΔ διατυπωθείσαν εις την υπ’ αριθ. 1439/1.4.80 πράξιν αυτού. 3.Την υπ’ αριθ. 71/80 γνωμοδότησιν του Κέντρου Εκπαιδευτικών Μελετών και Επιμορφώσεως (ΚΕΜΕ). 4.Την υπ’ αριθ. 139/1981 γνωμοδότησιν του Συμβουλίου της Επικρατείας, προτάσει των Υπουργών Εθνικής Παιδείας και Θρησκευμάτων και Εργασίας, αποφασίζομεν: Διακοπαί-αργίαι Άρθρ.1.-1.Εις τας Εκπαιδευτικάς Μονάδας Μαθητείας του Οργανισμού Απασχολήσεως Εργατικού Δυναμικού δεν διεξάγεται διδασκαλία και δεν διενεργούνται εξετάσεις κατά τας ακολούθους χρονικάς περιόδους εκάστου έτους: α)Διακοπαί Χριστουγέννων από της 24ης Δεκεμβρίου μέχρι και της 3ης Ιανουαρίου. β)Διακοπαί Πάσχα από της Μεγάλης Δευτέρας μέχρι και της Τρίτης του Πάσχα (Διακαινησίμου). γ)Θεριναί διακοπαί από της 1ης Ιουλίου μέχρι και της 15ης Αυγούστου. 2.Κατά τας διακοπάς ταύτας η Γραμματεία εκάστης Εκπαιδευτικής Μονάδος Μαθητείας λειτουργεί καθημερινώς δια των διοικητικών υπαλλήλων των υπηρετούντων εις ταύτην, κατά τας θερινάς δε διακοπάς ορίζεται μία ημέρα καθ’ εβδομάδα, κατά την οποίαν είς εκ των υπηρετούντων εις την Μονάδα Εκπαιδευτικών παρίσταται, εκ περιτροπής, δια την εξυπηρέτησιν των πάσης φύσεως αναγκών αυτής, εξασφαλιζομένης, πάντως, εις έκαστον τούτων απουσίας 30 συνεχών ημερών. Αι ημέραι υποχρεωτικής εκ περιτροπής προσελεύσεως και οι προς τούτο υπόχρεοι εκπαιδευτικοί ορίζονται υπό του Διευθυντού της Εκπαιδευτικής Μονάδος, προ της λήξεως του διδακτικού έτους και ανακοινούνται δια της πινακίδος ανακοινώσεων. Εις ην περίπτωσιν η ως άνω ημέρα της υποχρεωτικής παρουσίας εκπαιδευτικού εις την Εκπαιδευτικήν Μονάδα συμπίπτει με ημέραν αργίας, ούτος παρίσταται κατά την επομένην εργάσιμον ημέραν. 3.Ημέραι αργίας ορίζονται: α)Άπασαι αι Κυριακαί. β)Αι θρησκευτικαί εορταί των Τριών Ιεραρχών του Αγίου Πνεύματος και του Πολιούχου της έδρας της Εκπαιδευτικής Μονάδος, εις ας πόλεις είναι καθιερωμένη τοιαύτη εορτή. γ)Αι Εθνικαί επέτειοι 28ης Οκτωβρίου και 25ης Μαρτίου. δ)Καθαρά Δευτέρα. ε)Η 1η Μαΐου. στ)Τα Άγια Θεοφάνεια. 4.Μαθηταί του Λατινικού δόγματος επιτρέπεται να απουσιάζουν εκ των μαθημάτων και κατά τας ακολούθους εξαιρετέας δια την Δυτικήν Εκκλησίαν ημέρας και εορτάς: α)Την εορτήν του μνηστήρος Ιωσήφ. β)Την εορτήν της Αγίας Δωρεάς γ)Από της παραμονής μέχρι της επομένης του Λατινικού Πάσχα. 5.Μαθηταί της Ισραηλιτικής θρησκείας επιτρέπεται να απουσιάζουν εκ των μαθημάτων και κατά τας ακολούθους Εβραϊκάς θρησκευτικάς εορτάς: α)Την παραμονήν και την 1ην Εβραϊκού έτους,  β)την ημέραν της εξιλεώσεως και γ)την παραμονήν και την ημέραν του Εβραϊκού Πάσχα. 6.Μαθηταί της Μουσουλμανικής θρησκείας επιτρέπεται να απουσιάζουν εκ των μαθημάτων και κατά τας ακολούθους Μουσουλμανικάς εορτάς: α)Σεκέρ Μπαϊράμ, β)Κουρμπάν Μπαϊράμ, και κατά την προτεραίαν εκάστης τούτων. Διακοπαί μαθητών Άρθρ.2.-Κατά τας από 1ης Ιουλίου έως και 15ης Αυγούστου εκάστου έτους διακοπάς, οι εκπαιδευόμενοι εις τας Εκπαιδευτικάς Μονάδας Μαθητείας του ΟΑΕΔ λαμβάνουν την παρά της επιχειρήσεως δικαιουμένην, κατά τας κειμένας διατάξεις, κανονικήν μετ’ αποδοχών άδειαν. Δια τον πέραν της κανονικής αδείας χρόνον εκ των θερινών διακοπών, οι εκπαιδευόμενοι δύνανται, τη αιτήσει των και τη εγκρίσει του οικείου εργοδότου να απέχουν εκ της εργασίας των εις άδειαν άνευ αποδοχών.